പ്രമീള ഗുരുമൂർത്തി

തമിഴ്നാട്ടിൽ നിന്നുള്ള ഒരു ഇന്ത്യൻ ക്ലാസിക്കൽ ഗായികയും ഹരികഥ വിദഗ്ദ്ധയും സംഗീതജ്ഞയുമാണ് പ്രമീള ഗുരുമൂർത്തി. വെൽസ് സർവകലാശാല സംഗീത വിഭാഗം ഡീൻ, മദ്രാസ് സർവകലാശാല ഡീൻ, തമിഴ്നാട് മ്യൂസിക് ആൻഡ് ഫൈൻ ആർട്സ് സർവകലാശാലയുടെ വൈസ് ചാൻസലർ തുടങ്ങി നിരവധി സ്ഥാനങ്ങൾ വഹിച്ചിട്ടുണ്ട്. 2022ൽ സംഗീത നാടക അക്കാദമി അവാർഡ് ലഭിച്ചു.

 ജീവചരിത്രം 
1954 ഒക്ടോബർ 5ന് തമിഴ്നാട്ടിലെ ഒരു സംഗീത കുടുംബത്തിൽ പ്രമീള ഗുരുമൂർത്തി ജനിച്ചു. അവളുടെ മാതാപിതാക്കൾ യഥാക്രമം കേരളത്തിലെ കോട്ടയത്തും തമിഴ്നാട്ടിലെ തിരുനെൽവേലിയിലും നിന്നുള്ളവരാണ്. വളരെ ചെറുപ്പത്തിൽ തന്നെ കർണാടക സംഗീതം പഠിക്കാൻ തുടങ്ങിയ അവർ പന്ത്രണ്ടാം വയസ് മുതൽ കച്ചേരികളിൽ പങ്കെടുക്കാൻ തുടങ്ങി. കുടുംബം പിന്നീട് ചെന്നൈയിലേക്ക് താമസം മാറി. സംഗീതജ്ഞനായ മുസിരി സുബ്രഹ്മണ്യ അയ്യരാണ് അവരുടെ കഴിവുകൾ വളരെ നേരത്തെ തിരിച്ചറിയുകയും കുടുംബത്തെ ചെന്നൈയിലേക്ക് മാറാൻ പ്രേരിപ്പിക്കുകയും ചെയ്തത്. 1969 ൽ തിരുവൈയാർ ത്യാഗരാജ ഉത്സവത്തിൽ അവർ പ്രകടനം നടത്തി. 1970 ലാണ് ചെന്നൈയിലെ അവരുടെ ആദ്യത്തെ പ്രധാന കച്ചേരി നടന്നത്.

മുദികോണ്ടൻ വെങ്കടരാമ അയ്യർ, ബി. രാജം അയ്യർ, ടി. എം. ത്യാഗരാജൻ, ടി. മുക്ത, ടി. കെ. ഗോവിന്ദറാവു തുടങ്ങിയ പ്രമുഖ സംഗീതജ്ഞരിൽ നിന്നാണ് പ്രമീള ഗുരുമൂർത്തി കർണാടക സംഗീതത്തിൽ പരിശീലനം നേടിയത്. കിരാന ഘരാന വിദഗ്ധൻ കൃഷ്ണാനന്ദിന്റെ കീഴിൽ ഹിന്ദുസ്ഥാനി ശാസ്ത്രീയ സംഗീതവും പഠിച്ച അവർ 1984 ൽ ഹിന്ദുസ്ഥാനിയിൽ അരങ്ങേറ്റം നടത്തി.

പ്രമീള ഒരു ഹരികഥ വിദഗ്ധ കൂടിയാണ്. സി. ബന്നി ബായിയുടെയും എംബാർ വിജയരാഘവചാരിയറിന്റെയും കീഴിൽ ആണ് അവർ ഹരികഥയിൽ പരിശീലനം നേടിയത്.

പ്രമീള മദ്രാസ് സർവകലാശാലയിൽ അഫിലിയേറ്റ് ചെയ്ത ചെന്നൈയിലെ ക്വീൻ മേരി കോളേജിൽ ചേരുകയും അവിടെ നിന്ന് പ്രായോഗിക സംഗീതത്തിനുള്ള സമ്മാനം നേടി 1974 നവംബറിൽ ഇന്ത്യൻ സംഗീതത്തിൽ ബിരുദം നേടുകയും ചെയ്തു. പിന്നീട് 1974 മുതൽ 1976 വരെ ഇന്ത്യൻ ഫിലോസഫിയിൽ ബിരുദാനന്തര ബിരുദവും (മദ്രാസ് സർവകലാശാലയിൽ നിന്ന്) ഇന്ത്യൻ സംഗീതത്തിൽ ബിരുദാനന്ത ബിരുദവും, 'കഥകലാക്ഷേപത്തിൽ' ഡോക്ടറേറ്റും പൂർത്തിയാക്കി.

 കരിയർ 
പ്രമീള ഗുരുമൂർത്തി മദ്രാസ് സർവകലാശാല സ്കൂൾ ഓഫ് ഫൈൻ ആൻഡ് പെർഫോമിംഗ് ആർട്സിന്റെ പ്രസിഡന്റും ചെയർപേഴ്സണും, മദ്രാസ് സർവകലാശാല ഇന്ത്യൻ സംഗീത വിഭാഗം പ്രൊഫസറും മേധാവിയും, വെൽസ് സർവകലാശാല സംഗീത വിഭാഗം ഡീൻ, മദ്രാസ് സർവകലാശാല ഡീൻ, പിന്നീട് തമിഴ്നാട് മ്യൂസിക് ആൻഡ് ഫൈൻ ആർട്സ് സർവകലാശാലയുടെ വൈസ് ചാൻസലർ എന്നീ നിലകളിൽ സേവനമനുഷ്ഠിച്ചിട്ടുണ്ട്. തമിഴ്നാട് മ്യൂസിക് ആൻഡ് ഫൈൻ ആർട്സ് യൂണിവേഴ്സിറ്റി വൈസ് ചാൻസലറായി നിയമിക്കപ്പെട്ട, കർണാടക, ഹിന്ദുസ്ഥാനി സംഗീതത്തിലും തമിഴ് ഭക്തിഗാനങ്ങളിലും തുല്യ പ്രാവീണ്യം നേടിയ ആദ്യ സംഗീതജ്ഞയാണ് അവർ. മദ്രാസ് സർവകലാശാലയിൽ ഡീൻ ആയിരുന്നപ്പോൾ അവിടെ ഭരതനാട്യം, നാടോടി സംഗീതം, താളശാസ്ത്രം, നാടകം എന്നിവയിൽ ബിരുദാനന്തര ബിരുദങ്ങൾ ഉൾപ്പെടെ പുതിയ കോഴ്സുകൾ അവതരിപ്പിക്കുന്നതിൽ അവർ പ്രധാന പങ്ക് വഹിച്ചു.

 സംഭാവനകൾ 
പ്രമീള ഗുരുമൂർത്തി 400 ലധികം കച്ചേരികൾ നടത്തുകയും ഇന്ത്യയിലും വിദേശത്തുമുള്ള നൂറുകണക്കിന് വേദികളിൽ സംഗീത പ്രഭാഷണങ്ങളും മറ്റ് പ്രഭാഷണങ്ങളും നടത്തുകയും ചെയ്തിട്ടുണ്ട്. സംസ്കൃതം, തമിഴ്, തെലുങ്ക്, കന്നഡ, മറാത്തി, ഹിന്ദി, ഗുജറാത്തി തുടങ്ങിയ ഇന്ത്യൻ ഭാഷകളിലെ ഭക്തിഗാനങ്ങളിലും പ്രമീള പ്രാവീണ്യം നേടിയിട്ടുണ്ട്. അവരുടെ ക്ലാസിക്കൽ, ഭക്തിഗാനങ്ങൾ ഉൾക്കൊള്ളുന്ന നിരവധി സംഗീത റിലീസുകളും ഉണ്ട്.

സംഗീതശാസ്ത്രജ്ഞയെന്ന നിലയിൽ പ്രാചീന തമിഴ് സംഗീതം, സംഗീത ചരിത്രം, സംഗീതസംവിധായകർ എന്നിവയിൽ വൈദഗ്ധ്യമുള്ളയാളാണ് പ്രമീള. പുരാതന തമിഴ് സംഗീത രൂപങ്ങളായ തേവാരം, നാലൈയീര ദിവ്യ പ്രബന്ധം, തിരുപ്പുകൾ എന്നിവയെക്കുറിച്ചും ഗോപാലകൃഷ്ണ ഭാരതി, രാമലിംഗ സ്വാമിഗൾ, പാപനാശം ശിവൻ, പെരിയസാമി തുറൻ എന്നിവരുടെ രചനകളെക്കുറിച്ചും അവർ പഠനം നടത്തിയിട്ടുണ്ട്. അവരുടെ പണ്ഡിതോചിതമായ കൃതികൾ പുരാതന തമിഴ് സംഗീതം, ഇന്ത്യൻ ശാസ്ത്രീയ സംഗീതം, തമിഴ് സാഹിത്യം എന്നിവയെക്കുറിച്ചുള്ള ധാരണ ഗണ്യമായി വർദ്ധിപ്പിച്ചു.

ഇന്ത്യൻ ഇതിഹാസങ്ങളായ രാമായണം, മഹാഭാരതം, പുരാണങ്ങൾ, മറ്റ് കഥകൾ എന്നിവ സവിശേഷമായ രീതിയിൽ അവതരിപ്പിക്കുന്ന പരമ്പരാഗത സംഗീത കഥാ പ്രകടനമായ 'കഥകലാക്ഷേപം' എന്ന കലാരൂപത്തിന്റെ പുനരുജ്ജീവനത്തിൽ പ്രധാന പങ്ക് വഹിച്ച വ്യക്തിയാണ് പ്രമീള. അവരുടെ ഡോക്ടറേറ്റ് ഈ കലാരൂപത്തെ കുറിച്ച് ആണ്. ഈ കലാരൂപത്തെക്കുറിച്ച് അവർ ഒരു പുസ്തകവും എഴുതിയിട്ടുണ്ട്.

സാഹിത്യ അക്കാദമി പ്രസിദ്ധീകരിച്ച ഗോപാലകൃഷ്ണ ഭാരതിയാർ, മദ്രാസ് സർവകലാശാല പ്രസിദ്ധീകരിച്ച മ്യൂസിംഗ്സ് ഓഫ് മ്യൂസിക് എന്നിവയുൾപ്പെടെ നിരവധി പുസ്തകങ്ങൾ പ്രമീള ഗുരുമൂർത്തി രചിച്ചിട്ടുണ്ട്. കൂടാതെ കർണാടക സംഗീത ചരിത്രകാരനായ വി. ശ്രീറാം ഇംഗ്ലീഷിൽ എഴുതിയ തമിഴ്നാടിന്റെ സംഗീത പാരമ്പര്യങ്ങളെക്കുറിച്ചുള്ള 'നർച്ചറിംഗ് മ്യൂസിക് ആൻഡ് ഫൈൻ ആർട്സ്-എ ഹിസ്റ്റോറിക്കൽ പെർസ്പെക്റ്റീവ്' എന്ന പുസ്തകം അവർ തമിഴിലേക്ക് വിവർത്തനം ചെയ്തിട്ടുണ്ട്.

 പുരസ്കാരങ്ങളും ബഹുമതികളും 
2018 ൽ പ്രമീള ഗുരുമൂർത്തിക്ക് മദ്രാസ് മ്യൂസിക് അക്കാദമിയിൽ നിന്ന് മ്യൂസിക്കോളജിസ്റ്റ് അവാർഡ് ലഭിച്ചു. 2022-ൽ സംഗീത നാടക അക്കാദമി പുരസ്കാരം  ലഭിച്ചു. 2025-ൽ കാർത്തിക് ഫൈൻ ആർട്സ് സഭയിൽ നിന്ന് കാർത്തിക്ക് ലൈഫ് ടൈം അച്ചീവ്മെന്റ് അവാർഡ് ലഭിച്ചു. ഇസൈ കലൈ ചെൽവർ, ആചാര്യ രത്നാകര, ആചാര്യ ചൂഡാമണി എന്നിവയുൾപ്പെടെ നിരവധി പദവികളും അവർക്ക് ലഭിച്ചിട്ടുണ്ട്.

അവരുടെ കച്ചേരി പ്രകടനങ്ങളുടെ 50 വർഷം ആഘോഷിക്കുന്നതിനായി, മദ്രാസ് മ്യൂസിക് അക്കാദമി 2017 ഡിസംബറിൽ ഒരു സുവർണ്ണ ജൂബിലി സുവനീർ പുറത്തിറക്കി. അവരുടെ 50 വർഷത്തെ സംഗീത യാത്രയുടെ സ്മരണയ്ക്കായി 'ഗുരു സമർപ്പണ' എന്ന പേരിൽ ഒരു പരിപാടിയും സംഘടിപ്പിച്ചിരുന്നു.

 അവലംബം 

വർഗ്ഗം:കേന്ദ്ര സംഗീതനാടക അക്കാദമി പുരസ്കാരം ലഭിച്ചവർ
വർഗ്ഗം:ചെന്നൈയിൽ നിന്നുള്ള ഗായകർ
വർഗ്ഗം:വനിതാ കർണ്ണാടകസംഗീതജ്ഞർ
വർഗ്ഗം:ജീവിച്ചിരിക്കുന്നവർ
വർഗ്ഗം:1954-ൽ ജനിച്ചവർ